Angelina Jolie – Store norske leksikon
eg. Angelina Jolie Voight
4. juni 1975, Los Angeles, USA
Angelina Jolie som leiemorder i Doug Limans film Mr. and Mrs. Smith (2005).
Angelina Jolie er en filmskuespiller og filmregissør fra USA. Hun datter av skuespilleren Jon Voight og niese av singer-songwriteren Chip Taylor, og har vært gift med Billy Bob Thornton (2000-2003) og Brad Pitt (2014-2019).
Hun debuterte som syvåring i Hal Ashbys Lookin' to Get Out (1982), hvor faren spilte hovedrollen. Jolie tok opp igjen filmkarrieren i 1993. Først med hovedroller i en rekke lavbudsjettfilmer, før hun ble lagt merke til i thrillere som Playing God (1997), Hell's Kitchen (1998) og The Bone Collector (1999).
Jolie vant Oscar for beste birolle for Girl, Interrupted (Stjålne år, 1999), og har siden spilt i actionfilmer som Gone in Sixty Seconds (2000), Lara Croft: Tomb Raider (2001; oppfølger i 2003) og mot Brad Pitt i Mr. and Mrs. Smith (2005). Hun spilte deretter hovedrollen i Clint Eastwoods drama Changeling (2008; Oscar-nominasjon), mot Johnny Depp i actionkomedien The Tourist (2010) og gestaltet rollen som den onde heksen i Disney-filmen Maleficent (2013).
Som regissør debuterte Jolie med det politiske dramaet In the Land of Blood and Honey (2011), og fulgte opp med det biografiske dramaet Unbroken (2014) før hun sto for regien av nyinnspillingen av By the Sea (2015), hvor hun selv og hennes daværende ektemann Brad Pitt hadde hovedrollene, og First They Killed My Father (2017), om en Røde Khmer-soldat.
Siden 2000 har hun vært aktiv innen humanitært arbeide. Jolie ble i 2012 utnevnt til ambassadør for FNs høykommisær for flyktninger, og tildelt Jean Hersholts pris for humanitært arbeid i 2013.
Vil du sitere denne artikkelen? Kopier denne teksten og lim den inn i litteraturlisten din: Emilsen, Ann-Sofi S.: Angelina Jolie i Store norske leksikon på snl.no. Hentet fra https://snl.no/Angelina_Jolie